b"\n_START_ARTICLE_\nImelda Lambertini\n_START_SECTION_\nHist\xc3\xb2ria\n_START_PARAGRAPH_\nImelda, de nom seglar Maddalena, era filla del comte Egano Lambertini i de Castora Galuzzi. Encara que era petita, tenia una gran pietat, i feia petits altars davant dels quals pregava llargament. Tenia una gran admiraci\xc3\xb3 per Santa Agn\xc3\xa8s de Roma, i el seu desig m\xc3\xa9s gran era rebre la comuni\xc3\xb3. En aquella \xc3\xa8poca, per\xc3\xb2, els nens nom\xc3\xa9s podien combregar despr\xc3\xa9s de fer els catorze anys. Tanmateix, demanava insistentment als seus pares que la portessin al monestir de dominiques de Bolonya, on acceptaven nens. Els seus pares hi van acceptar, i Maddalena va entrar amb les nov\xc3\xadcies al monestir de Val di Pietra amb deu anys, on va prendre el nom religi\xc3\xb3s d'Imelda. Encara que per l'edat no estava obligada a seguir la regla, ella la seguia amb devoci\xc3\xb3 i aplicaci\xc3\xb3, i suplicava a les germanes i al seu confessor que la deixessin combregar, per\xc3\xb2 ells no la deixaven perqu\xc3\xa8 no tenia l'edat permesa. _NEWLINE_Tota trista, un dia, a la esta de la Mare de D\xc3\xa9u la nena estava a la capella pregant amb les germanes dominiques. En el moment de la comuni\xc3\xb3 una h\xc3\xb2stia va elevar-se fora del cibori i va caure-li al cap. El sacerdot s'hi va apropar amb la patena i la va beneir abans de donar-la-hi perqu\xc3\xa8 combregu\xc3\xa9s. Imelda es va prosternar, i quan les germanes van venir a emportar-se-la, la van trobar morta amb la cara en \xc3\xa8xtasi.\n_START_SECTION_\nVeneraci\xc3\xb3 i beatificaci\xc3\xb3\n_START_PARAGRAPH_\nLes restes incorruptes de la Beata Imelda es troben a l'esgl\xc3\xa9sia de Sant Segismon de Bolonya. Va ser beatificada el 1826 pel papa Lle\xc3\xb3 XII i fou declarada patrona dels nens que fan la primera comuni\xc3\xb3 el 1910 pel papa Pius X, qui, aquell any, va decretar que els nens podien fer la primera comuni\xc3\xb3 a una edat menor a la que hi havia establerta abans._NEWLINE_Hi ha una congregaci\xc3\xb3 de religioses afiliada a l'Orde de Predicadors que duu el seu nom: Congregaci\xc3\xb3 de Germanes Dominiques de la Beata Imelda."